বঙ্গভবন, ০২ মার্চ ২০২২:

বাংলাদেশ ইন্দোনেশিয়ার নবনিযুক্ত রাষ্ট্রদূত Heru Hartanto Subolo বিকেলে রাষ্ট্রপতি মোঃ আবদুল হামিদের কাছে তার পরিচয়পত্র পেশ করেছেন। নবনিযুক্ত রাষ্ট্রদূত বঙ্গভবনে পৌঁছূলে প্রেসিডেন্ট গার্ড রেজিমেন্ট এর একটি চৌকস দল তাকে গার্ড অব অনার প্রদান করে।

নতুন রাষ্ট্রদূতকে স্বাগত জানিয়ে রাষ্ট্রপতি মোঃ আবদুল হামিদ বলেন, ২০১৭ সালে বাংলাদেশের প্রধানমন্ত্রী শেখ হাসিনার ইন্দোনেশিয়া সফর এবং ২০১৮ সালে ইন্দোনেশিয়ার রাষ্ট্রপতির বাংলাদেশ সফরের ফলে দুই দেশের সম্পর্কে নতুন মাত্রা যুক্ত হয়েছে। রাষ্ট্রপতি দুদেশের মধ্যে বাণিজ্য ও বিনিয়োগ বৃদ্ধির সম্ভাবনাকে কাজে লাগাতে সরকারি-বেসরকারি পর্যায়ে সফর বিনিময়ের উপর গুরুত্বারোপ করেন। তিনি বাংলাদেশের কৃষি প্রক্রিয়াকরণ, অবকাঠামো উন্নয়ন এবং পর্যটন খাতে বিনিয়োগ করতে ইন্দোনেশিয়ার বিনিয়োগকারীদের প্রতি আহ্বান জানান। রোহিঙ্গা সমস্যা সমাধানে ইন্দোনেশিয়ার অব্যাহত সহযোগিতা কামনা করেন রাষ্ট্রপতি।

সাক্ষাৎকালে ইন্দোনেশিয়ার নতুন রাষ্ট্রদূত বাংলাদেশে দায়িত্ব পালনে রাষ্ট্রপতির সার্বিক সহযোগিতা কামনা করেন।

পরে বাংলাদেশে কাতারের নবনিযুক্ত রাষ্ট্রদূত Seraya Ali M S AL Qahtani রাষ্ট্রপতি মোঃ আবদুল হামিদের কাছে তার পরিচয়পত্র পেশ করেন। বঙ্গভবনে পৌঁছূলে প্রেসিডেন্ট গার্ড রেজিমেন্ট এর একটি চৌকস দল তাকে গার্ড অব অনার প্রদান করে।

বঙ্গভবনে তাকে স্বাগত জানিয়ে রাষ্ট্রপতি মোঃ আবদুল হামিদ বলেন, কাতার বাংলাদেশের গুরুত্বপূর্ণ উন্নয়ন অংশীদার। রাষ্ট্রপতি আশা করেন নতুন রাষ্ট্রদূতের দায়িত্ব পালনকালে দুই দেশের সম্পর্ক নতুন উচ্চতায় পৌঁছাবে। বাংলাদেশ থেকে বিপুল জনশক্তি নেয়ায় কাতার সরকারকে ধন্যবাদ জানান রাষ্ট্রপতি। তিনি দুই দেশের মধ্যে বাণিজ্য বৃদ্ধির ওপর গুরুত্বারোপ করেন এবং বাংলাদেশের শিপ বিল্ডিং, কন্সট্রাকশন, ঔষধ ও জ্বালানি সহ বিভিন্ন খাতে বিনিয়োগ করতে কাতারের বিনিয়োগকারীদের প্রতি আহ্বান জানান।

সাক্ষাৎকালে কাতারের নতুন রাষ্ট্রদূত বলেন বাংলাদেশের উন্নয়নে সহযোগিতা অব্যাহত রাখবে তার দেশ। তিনি দায়িত্ব পালনে রাষ্ট্রপতির সার্বিক সহযোগিতা কামনা করেন।

রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এস এম সালাহ উদ্দিন ইসলাম, প্রেস সচিব মোঃ জয়নাল আবেদীন এবং সচিব সংযুক্ত মোঃ ওয়াহিদুল ইসলাম খান এ সময় উপস্থিত ছিলেন।